Diari Oficial de la Generalitat Valenciana


Sumari del DOGV 6217, del 02-03-2010 (2010/2324)

RESOLUCIÓ de 24 de febrer de 2010, de l'Institut Valencià de Finances, per la qual s'establix el procediment d'identificació previ al pagament dels cupons dels bons emesos pel mateix Institut Valencià de Finances.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6217

Data del DOGV
:   02-03-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/2324


Data del document
:   24-02-2010

Organisme emissor
:   Institut Valencià de Finances

Tipus de document
:   Resolució

RESOLUCIÓ de 24 de febrer de 2010, de l'Institut Valencià de Finances, per la qual s'establix el procediment d'identificació previ al pagament dels cupons dels bons emesos pel mateix Institut Valencià de Finances. [2010/2324]  
La Resolució de data 2 de novembre de 2009 de l'Institut Valencià de Finances constituïx el mercat autonòmic de deute públic en anotacions de la Generalitat en la Borsa de Valors de València, a fi de negociar valors de renda fixa emeses per la Generalitat i altres entitats de dret públic dins del seu àmbit territorial, entre les quals es troba l'Institut Valencià de Finances.  
A efecte de facilitar el pagament dels interessos i amortització de les emissions de valors que realitze el mateix Institut Valencià de Finances, cal regular un procediment que siga reconegut pel mateix mercat.  
D'acord amb tot allò que s'ha exposat, resolc:  
Primer  
D'acord amb la normativa fiscal espanyola, no estaran subjectes a retenció els rendiments explícits dels valors emesos per l'Institut Valencià de Finances que siguen negociats en el mercat autonòmic de deute públic en anotacions de la Generalitat en la Borsa de Valors de València, que perceben les persones físiques o jurídiques que s'indiquen a continuació:  
a) Les persones físiques o jurídiques no residents a Espanya però residents en un país de la Unió Europea i que hagen obtingut els interessos sense mediació d'establiment permanent a Espanya, i en el pagament dels quals intervinguen entitats financeres domiciliades, residents o representades a Espanya que siguen depositàries o gestionen el cobrament de les rendes d'estos valors.  
b) Els subjectes passius de l'impost de societats, tal com establix el Reial Decret 1777/2004, de 30 de juliol (EZH 5688,1795), que aprova el Reglament de l'Impost de Societats.  
c) Les entitats sense finalitat lucrativa a què es referix l'article 2 i les disposicions addicionals 5, 6, 8, 9 i 10 de la Llei 49/2002, de 23 de desembre, de Règim Fiscal de les Entitats Sense Fins Lucratius i dels Incentius Fiscals al Mecenatge, que s'acullen al règim especial en la forma prevista en l'article 14 d'esta llei.  
Segon  
1. Les entitats depositàries adherides al Servici d'Anotacions en Compte i Liquidació de la Borsa de Valors de València, de títols valors que tinguen rendiment explícit i que cotitzen en el mercat autonòmic de deute públic en anotacions de la Generalitat en la Borsa de Valors de València emesos per l'Institut Valencià de Finances, perquè es procedisca al pagament dels interessos, hauran de presentar a l'Institut Valencià de Finances la documentació següent:  
a) Una declaració global on conste l'import total dels rendiments corresponents a inversors de cada un dels grups exempts de retenció segons el punt anterior, així com també els rendiments de no residents que segons els convenis haja d'aplicar-se una retenció menor d'acord amb l'annex 1 d'esta resolució.  
b) Una relació de detall, d'acord amb l'annex 2 d'esta resolució, dels inversors no subjectes a retenció dels interessos, o que estiguen subjectes a una retenció reduïda per l'aplicació d'algun conveni amb la informació següent:  
- Codi ISIN de l'emissió  
- Data de venciment.  
- Tipologia de l'inversor: no resident, resident subjecte a l'impost sobre societats, o entitat sense ànim de lucre.  
- NIF o CIF de l'inversor, i en el cas de no residents, la identificació equivalent.  
- Codi del país de residència fiscal.   
- Nom i cognoms o, si és el cas, denominació social de l'inversor.  
- Domicili.  
- Interessos bruts, i si és el cas, amortització.  
- Retenció reduïda, si és el cas.  
Estes declaracions es presentaran abans de les 11 hores del dia hàbil anterior a la data de venciment dels interessos (d-1) i reflectiran la situació en aquell moment. S'admetrà la presentació per correu electrònic enviat a l'adreça següent: ivf\_vi@fjy.ac o per qualsevol altra via, de la documentació que assenyala el paràgraf anterior, la qual cosa no eximix les entitats depositàries de l'obligació de custòdia dels dits originals i de la seua posada a disposició de l'IVF a requeriment d'este.  
2. Si per qualsevol raó, la informació o part de la informació indicada en l'apartat 1.b) anterior, no és presentada abans de les 11 hores del dia hàbil anterior al venciment, les entitats depositàries disposaran d'un termini de fins al dia 10 del mes següent al mes que vença el cupó dels interessos per a presentar la dita relació i rebre de l'emissor la devolució total o parcial de les retencions practicades segons corresponga.  
Tercer  
1. L'Institut Valencià de Finances abonarà en el dia de venciment els interessos corresponents, i si és el cas l'amortització, a les entitats depositàries de valors, segons la informació que ells envien i de la procedent del Servici d'Anotacions en Compte i Liquidació de la Borsa de Valors de València, segons els procediments que té establits a estos efectes.  
2. Les entitats depositàries, al seu torn, hauran d'abonar per compte de l'entitat emissora, l'import corresponent a cada un dels inversors, tenint en compte la informació facilitada per la mateixa entitat depositària, si és el cas, relativa a l'exclusió de retenció o l'aplicació de retenció reduïda.  
Quart  
1. Les entitats depositàries adherides al Servici d'Anotacions en Compte i Liquidació de la Borsa de Valors de València, de títols valors amb rendiment explícit i que cotitzen en el mercat autonòmic de deute públic en anotacions de la Generalitat en la Borsa de Valors de València emesos per l'Institut Valencià de Finances hauran d'obtindre i conservar a disposició de l'administració tributària, durant el període de prescripció de les obligacions fiscals, la següent documentació justificativa de la residència de cada inversor no-resident.  
a) Quan l'exclusió de retenció es produïsca per l'aplicació de la normativa interna espanyola, per mitjà d'un certificat de residència fiscal expedit per les autoritats fiscals del país de residència.  
b) Quan l'exclusió de retenció o la retenció es practique a un tipus reduït, en aplicació d'un conveni, amb un certificat de residència fiscal expedit per l'autoritat fiscal corresponent, en la qual haurà de constar expressament que el contribuent és resident en el sentit definit en el conveni.   
No obstant això, quan es practique la retenció aplicant un límit d'imposició fixat en un conveni desplegat per mitjà d'una ordre en què s'establisca la utilització d'un formulari específic, es justificarà amb este en compte del certificat.  
Els certificats de residència a què es referixen els paràgrafs anteriors tindran un termini de validesa d'un any a partir de la data de la seua expedició.  
c) Quan l'exclusió de retenció es produïsca a conseqüència que el perceptor és una persona física resident en un país de la Unió Europea diferent d'Espanya, per mitjà de la documentació exigida en l'article 49 del Reial Decret 1065/2007, de 27 de juliol, pel qual s'aprova el Reglament General d'Actuacions i els procediments de gestió i inspecció i de desenvolupament de les normes comunes dels procediments d'aplicació dels tributs.  
2. Les entitats depositàries adherides al Servici d'Anotacions en Compte i Liquidació de la Borsa de Valors de València, de títols valors amb rendiment explícit i que cotitzen en el mercat autonòmic de deute públic en anotacions de la Generalitat en la Borsa de Valors de València emesos per l'Institut Valencià de Finances hauran d'obtindre i conservar a disposició de l'administració Tributària, durant el període de prescripció de les obligacions fiscals, la següent documentació justificativa de la subjecció a l'impost de societats dels titulars dels valors:  
a) Quan el subjecte passiu actue pel seu compte i siga un banc central, una institució de dret públic o un organisme internacional, un banc, una entitat de crèdit o una entitat financera, incloses les institucions d'inversió col·lectiva, els fons de pensions o les entitats d'assegurances, serà suficient que l'entitat en qüestió manifeste davant de l'entitat depositària o adherida la seua raó social i la seua residència fiscal.  
b) Quan es tracte d'operacions mitjançades per alguna de les entitats que assenyala l'apartat precedent, o que s'hagen canalitzat a través d'una entitat de custòdia i depòsit de valors reconeguda, l'entitat en qüestió haurà de certificar davant de l'entitat depositària o adherida, d'acord amb el que conste als seus propis registres, el nom i la residència fiscal de cada titular de valors.  
3. Les entitats depositàries adherides al Servici d'Anotacions en Compte i Liquidació de la Borsa de Valors de València, de títols valors amb rendiment explícit i que cotitzen en el mercat autonòmic de deute públic en anotacions de la Generalitat en la Borsa de València emesos per l'Institut Valencià de Finances hauran d'obtindre i conservar a disposició de l'administració tributària, durant el període de prescripció de les obligacions fiscals, el certificat expedit per l'òrgan competent de l'Agència Estatal de l'administració Tributària tal com preveu l'article 4 i la disposició addicional única del Reial Decret 1270/2003, justificatiu de l'acolliment al règim fiscal especial de les entitats sense fins lucratius.   
Cinqué  
La present resolució entrarà en vigor l'endemà de la publicació en el Diari Oficial de la Comunitat Valenciana.  
València, 24 de febrer de 2010.- El director general: Jorge Vela Bargues.  
ANNEX I  
Declaració Global  
(Documentació referida al punt 2.1.A d'esta resolució)  
A: Institut Valencià de Finances  
El Sr./La Sra. (nom i cognoms) amb NIF núm. (número), com a (càrrec en l'entitat) de (nom de l'entitat depositària o adherida),   
Declare:  
Que en el registre de tercers d'esta entitat figura anotat un saldo nominal total expressat en euros (quantitat), corresponent al codi ISIN (codi ISIN) de (literal dels valors), propietat d'inversors no residents/subjectes passius de l'impost de societats/entitats sense fins de lucre acollits al règim fiscal especial, i als quals cal aplicar el procediment de pagament del rendiment íntegre de les emissions que cotitzen en el mercat autonòmic de deute públic en anotacions de la Generalitat en la Borsa de València.  
Correspon a este saldo un rendiment pels interessos del mencionat codi ISIN que venç el (data), de (quantitat) euros. L'import que no correspon retindre és de (quantitat) euros.  
Per això en aplicació del procediment mencionat, sol·licite el pagament de les quantitats que no cal retindre, corresponent als inversors mencionats anteriorment, segons la documentació justificativa en poder d'esta entitat.  
Les dades bancàries del compte on desitgem rebre l'import a liquidar són les següents:   
CODI COMPTE CLIENT:  
IBAN:  
BIC/CODI SWIFT:  
(Localitat i data)  
(firma apoderada)  
ANNEX II  
Relació de detall  
(Documentació referida al punt 2.1.B d'esta resolució)  
A: Institut Valencià de Finances  
Relació que formula (entitat depositària o adherida), d'acord amb el procediment per al pagament del rendiment íntegre als (inversors no residents/subjectes passius de l'impost de societats/entitats infinitats lucratives acollides al règim fiscal especial) derivat de valors amb rendiment explícit que cotitzen en el mercat autonòmic de deute públic en anotacions de la Generalitat en la Borsa de València, per a sol·licitar el pagament de les quantitats que no correspon retindre als següents inversors mencionats anteriorment, corresponents als interessos del venciment (data), del codi ISIN (codi ISIN) de (literal dels valors):  
  
Els preguem que abonen a la (entitat depositària o adherida) l'import que no correspon retindre assenyalat en la línia anterior.  
(Data)  
(Firma apoderada)